钦定古今图书集成/明伦汇编/官常典/第163卷 > 纪
## 钦定古今图书集成/明伦汇编/官常典/第163卷 > 纪

平王四十九年“秋八月，纪人伐夷。”

按《春秋》不书。按《左传》，隐公元年，“秋八月，纪人伐夷。
夷不告，故不书。”

〈注〉纪国在东莞剧县。

按：《路史》“纪，姜国也。”

平王五十年，“秋九月，纪逆女于鲁。冬十月，鲁伯姬归
于纪。纪子帛、莒子盟于密。”

按《春秋》隐公二年。按《左传》，二年秋九月，“纪裂𦈡来
逆女。卿为君逆也。冬，纪子帛、莒子盟于密”，鲁故也。八
年秋，“公及莒人盟于浮来，以成纪好也。”

桓王四年春三月，鲁叔姬归于纪。

按：《春秋》隐公七年。

〈注〉叔姬，伯姬之娣也，至是归者，待年于父母国，不与嫡俱行，故书。

桓王十三年“夏齐侯、郑伯如纪。”

按《春秋》桓公五年。按《左传》，五年“夏，齐侯、郑伯朝于
纪。欲以袭之，纪人知之。”

桓王十四年夏，鲁侯、纪侯会干成。冬，纪侯朝于鲁。
按《春秋》桓公六年，按《左传》，六年夏，会于成。纪来谘
谋齐难也。冬，纪侯来朝，请王命以求成于齐，公告不
能

〈注〉齐欲灭纪，故来谋之。

桓王十六年“冬十月，祭公逆王后于纪。”

按《春秋》桓公八年。按《左传》，八年冬，“祭公来，遂逆王
后于纪。”

〈注〉“天子娶于诸侯”，使同姓诸侯为之主。祭公来受命于鲁。

桓王十七年“春，纪季姜归于京师。”

按《春秋》桓公九年。按《左传》九年春，纪季姜归于京
师。凡诸侯之女行，唯王后书。

桓王二十年“春二月己巳，鲁侯、纪侯、郑伯及齐侯、宋
公、卫侯、燕人战，齐师、宋师、卫师、燕师败绩。”

按《春秋》桓公十三年。按《左传》，“宋多责赂于郑，郑不
堪命”，故十三年春以纪、鲁及齐与宋、卫、燕战。

庄王二年“春正月丙辰，齐侯、鲁侯、纪侯盟于黄。”
按《春秋》桓公十七年。按《左传》，十七年春“盟于黄”，平
齐纪，且谋卫故也。

庄王四年“冬，齐师迁纪、郱、鄑、郚。”

按：《春秋》庄公元年。

〈注〉齐欲灭纪，故徙其三邑之民而取其地。郱在东莞临朐县东南，郚在朱虚县东南。北海都昌县西有訾城。

庄王六年“秋，纪季以酅入于齐。”

按《春秋》庄公三年。按《左传》，三年秋，“纪季以酅入于
齐”，纪于是乎始判。冬，公次于滑，将会郑伯谋纪故也，
郑伯辞以难。

〈注〉季，纪侯弟酅。纪邑，在齐国东安平县。齐欲灭纪，故季以邑入齐为附庸。先祀不废，社稷有奉，故书字贵之。

庄王七年春三月，纪伯姬卒。夏，纪侯大去其国。六月
乙丑，齐侯葬纪伯姬。

按《春秋庄公四年》。按《左传》四年，“纪侯不能下齐以
与纪季。夏纪侯大去其国，违齐难也。”

〈注〉以国与季，季奉社稷，故不言灭。不见迫逐，故不言“奔。”“大去”者，不反之辞。纪季入酅，为齐附庸，而纪侯大去其国。齐侯加礼初附，以崇厚义，故摄伯姬之丧，而以纪国夫人礼葬之。

按《公羊传》：“大去者何？灭也。孰灭之？齐灭之。曷为不言
齐灭之？为襄公讳也。《春秋》为贤者讳。何贤乎襄公复
仇也。何仇尔？远祖也。哀公亨乎周，纪侯谮之。以襄公
之为，于此焉者，事祖祢之心尽矣。尽者何？襄公将复
仇乎？纪卜之，曰：‘师丧分焉，寡人死之，不为不吉也。远
祖者几世乎？九世矣。九世犹可以复仇乎？虽百世可
也，家亦可乎’？”曰：“不可。国何以可？国君一体也。先君之
耻，犹今君之耻也。今君之耻，犹先君之耻也。国君何
以为一体？国君以国为体，诸侯世，故国君为一体也。
今纪无罪，此非怒与？”曰：“非也。古者有明天子，则纪侯
必诛。必无纪者，纪侯之不诛，至今有纪者，犹无明天
子也。古者诸侯必有会聚之事，相朝聘之道，号辞必
称先君以相接。”然则齐、纪无说焉，不可以并立乎天
下。故将去纪侯者，不得不去纪也。有明天子，则襄公
得为若行乎？曰“不得也。”不得，则襄公曷为为之？上无
天子，下无方伯，缘恩疾者可也。外夫人不书葬，此何
以书？隐之也。何隐尔？其国亡矣，徒葬于齐尔。此复仇
也。曷为葬之？灭其可“灭。葬其可葬，此其为可葬奈何？”
《复仇》者，非将杀之逐之也，以为虽遇纪侯之殡，亦将
葬之也。

庄王十五年“春三月，纪叔姬归于酅。”

按：《春秋》庄公十二年。

〈注〉纪侯去国而死，叔姬归鲁。纪季自定于齐而后归之，全守节义，以终妇道，故系之《纪》，而以初嫁为文，贤之也。《来归》不书，非宁且非大归。

惠王十二年“冬十二月，纪叔姬卒。”

按：《春秋》庄公二十九年。

〈注〉纪国虽灭，叔姬执节守义，故系之《纪》，贤而录之。

惠王十三年“秋八月癸亥，葬纪叔姬。”

按：《春秋》庄公三十年。

〈注〉以贤录也。无臣子，故不作谥。